ইডি অফিসার মিথিলেশকেই তদন্তে বহাল রাখল আদালত

কলকাতা: নিয়োগ দুর্নীতি মামলার তদন্তে ফিরলেন ইডির তদন্তকারী অফিসার মিথিলেশ কুমার। নিয়োগ-সহ রাজ্যের সমস্ত মামলা থেকে তাঁকে সরিয়ে দেওয়ার নির্দেশ দিয়েছিলেন কলকাতা হাইকোর্টের বিচারপতি অমৃতা সিনহা। কিন্তু ইডির বিশেষ আবেদনে বিচারপতি আগের নির্দেশ প্রত্যাহার করেন।

গত ২৫ সেপ্টেম্বর নিয়োগ দুর্নীতির মামলায় বিচারপতির ভর্ৎসনার মুখে পড়েন মিথিলেশ। বিচারপতি তদন্তে মিথিলেশ কুমারের যোগ্যতা নিয়েও প্রশ্ন তোলেন। তাঁর অভিযোগ ছিল, এই ধরনের তদন্তের অভিজ্ঞতা ওই অফিসারের নেই। এমনকী তাঁর আত্মবিশ্বাসেরও অভাব রয়েছে। ২৯ সেপ্টেম্বর বিচারপতি নির্দেশ দেন, নিয়োগ দুর্নীতি মামলা থেকে মিথিলেশ কুমারকে সরিয়ে দিতে হবে। শুধু তাই নয়, বাংলার কোনও মামলাতাই যেন তাঁকে তদন্তের দায়িত্ব না দেওয়া হয়। ইডির আইনজীবীরা বলার চেষ্টা করেন মিথিলেশ কুমার অত্যন্ত যোগ্য অফিসার এবং এই তদন্তে তিনি ভালো কাজ করছেন। তার জবাবে বিচারপতি সিনহা বলেন, এই ভালো কাজ তিনি অন্য কোথাও গিয়ে করুন। আদালত দ্রুত ওই তদন্ত শেষ করার কথাও বলে।

আরও পড়ুন: চলছে আবহাওয়ার খামখেয়ালিপনা, পুজোয় কি বৃষ্টি?

বিচারপতি অমৃতা সিনহার এই নির্দেশ পুনর্বিবেচনার আর্জি জানিয়ে ইডি তাঁরই এজলাসের দ্বারস্থ হয়। বিচারপতি সিনহা সেই মামলা গ্রহণও করে। শুক্রবার সেই মামলার শুনানিতে বিচারপতি সিনহা তাঁর ২৯ সেপ্টেম্বরের নির্দেশ প্রত্যাহার করে নেন। এর ফলে মিথিলেশ কুমারই নিয়োগ দুর্নীতির তদন্তকারী অফিসার হিসেবে কাজ চালিয়ে যাওয়ার ক্ষমতা ফিরে পেলেন।