পুরনো রুটেই বুধবার গ্রুপ ডি কর্মচারীদের মিছিল, নির্দেশ আদালতের

কলকাতা: রাজ্যের আবেদন খারিজ করে গ্রুপ-ডি (Group D) চাকরিপ্রার্থীদের মিছিলের রুট অপরিবর্তিত রাখল হাইকোর্ট (Calcutta high Court)। বুধবার ক্যামাক স্ট্রিট থেকেই শুরু হবে মিছিল, এমনটাই নির্দেশ দিলেন বিচারপতি জয় সেনগুপ্ত। তাঁর পর্যবেক্ষণ, এটা কোনও ধরনা কর্মসূচি নয়। একটা মিছিল রাস্তা দিয়ে চলে যাবে। আর ক্যামাক স্ট্রিটে কোনও স্কুল নেই তাহলে অসুবিধে কোথায়?

এরপর বিচারপতি আরও বলেন, রাজ্যের আবেদন মতো কালীঘাট এলাকায় অনুমতি দেওয়া হয়নি। সুতরাং আদালত এই নির্দেশ পুনর্বিবেচনার আর্জি গ্রহণযোগ্য বলে মনে করছে না। তিনি জানান, মিছিল হবে। তবে এতটুকু বলতে পারি ওই এলাকায় চাকরিপ্রার্থীদের মিছিল থামবে না। তাঁর নির্দেশ, মিছিলের জন্য স্পেশাল চ্যানেল করতে হবে। পাশাপাশি স্কুল পড়ুয়ারা যাতে কোনও সমস্যায় না পড়ে তা নিশ্চিত করতে হবে। এরপর রাজ্যের আইনজীবী পাল্টা দাবি করেন, ওই জায়গায় প্রায় সব সময়ই যান চলাচলের ব্যস্ততা থাকে। সেই কথার পাল্টা জবাব দিয়ে বিচারপতি বলেন, এই নিয়ে বেশি বিতর্ক করলে মামলাকারীরা ২১ জুলাই এর কথা বলবে। এর থেকেও অনেক বেশি মানুষ হেনস্থার অভিযোগ তুলবে। যেখানে মিছিল করবে মাত্র কয়েকশো মানুষ।

আরও পড়ুন: হরিয়ানায় নিষিদ্ধ হুক্কা

মামলাকারীর আইনজীবী কৌস্তভ বাগচী বলেন, রাজ্য সরকার কোনও স্কুলের জন্য চিন্তিত নয়। একটি নির্দিষ্ট কারণে হরিশ মুখার্জি রোডে মিছিল যেতে দিতে আপত্তি করছে। সরকার যদি কোনও স্কুলের পড়ুয়াদের কথা ভাবত তাহলে ২১ জুলাই শাসকদল শহরের সবকিছু স্তব্ধ করে দিত না।