এসএসসি পরীক্ষায় নম্বর বিন্যাস মামলার শুনানি স্থগিত হাইকোর্টের!

ওয়েব ডেস্ক : এসএসসি (SSC) পরীক্ষায় নম্বর বিন্যাস সংক্রান্ত মামলার শুনানি আপাতত স্থগিত রাখল কলকাতা হাইকোর্ট (Calcutta High Court)। বুধবার বিচারপতি অমৃতা সিনহা জানিয়েছেন, যেহেতু একই বিষয় নিয়ে মামলা বর্তমানে সুপ্রিম কোর্টে (Supreme Court) বিচারাধীন, তাই এই মামলার শুনানি আপাতত গ্রহণ করা সম্ভব নয়।

তবে এদিন আদালতে তৈরি হয় অন্য এক নাটকীয় পরিস্থিতি। সকাল থেকেই বিচারপতি অমৃতা সিনহার (Amrita Sinha) এজলাসে ভিড় করেন শতাধিক মামলাকারী। মামলার শুনানির সময় দু’পক্ষের আইনজীবীদের মধ্যে তুমুল আইনি তর্ক চলে। তা চলাকালীন একদল মামলাকারী হাততালি দিয়ে একপক্ষের যুক্তিকে সমর্থন করেন। এতে বিরক্ত হয়ে বিচারপতি সিনহা সংশ্লিষ্ট মক্কেলদের এজলাস থেকে বের করে দেন।

আরও খবর : নভেম্বরেই ব্যাটিং শুরু শীতের, কমল তাপমাত্রা, ভোর-রাতে বইছে ঠাণ্ডা হাওয়া

এরপর বর্ষীয়ান আইনজীবী বিকাশ রঞ্জন ভট্টাচার্য (Bikash Ranjan Bhattacharya) আদালতের সামনে একটি হোয়াটসঅ্যাপ মেসেজ দেখান। সেই মেসেজে নাকি তাঁদের পক্ষের মক্কেলদেরকে সকাল থেকে আদালতে ভিড় করে থাকার নির্দেশ দেওয়া হয়েছিল। যাতে আদালতের উপর ‘চাপ’ তৈরি হয়।

এর পরেই বিচারপতি সিনহা কটাক্ষের সুরে বলেন, “এই ভাবে কি আর চাপ দেওয়া যায়! আগামী দিনে এমন মাস রিলেটেড মামলায় মক্কেলদের এজলাসে ঢুকতে দেওয়া হবে না। আমার এজলাসে সকাল থেকে শেষ পর্যন্ত নিরবিচ্ছিন্ন ভাবে শুনানির লাইভ হয়। ফলে সেই লাইভ দেখে নিজেদের কৌতূহল মেটাতে পারেন।”

শেষ পর্যন্ত বিচারপতি স্পষ্ট করে দেন, এসএসসি পরীক্ষায় ১০ নম্বর দেওয়া সংক্রান্ত বিষয়টি যেহেতু ইতিমধ্যেই সুপ্রিম কোর্টে বিচারাধীন, তাই একই ইস্যুতে হাইকোর্ট আপাতত কোনও শুনানি করবে না।