অভিষেক মামলার শুনানি বুধবার ডিভিশন বেঞ্চে

কলকাতা: ফাইলিং বিভাগ থেকে ফাইল এজলাসে না এসে পৌঁছনোর পিছিয়ে গেল অভিষেকের (Abhishek Banerjee) মামলার শুনানি। বিচারপতি সৌমেন সেন এবং বিচারপতি উদয় কুমারের ডিভিশন বেঞ্চ জানিয়েছে, আগামিকাল এই মামলার শুনানি হবে। ইডি অভিষেককে ৩ অক্টোবর তাদের সদর দফতরে সমন পাঠিয়েছিল গত ২৭ সেপ্টেম্বর। সেদিনই অভিষেক (Abhishek Banerjee) তাঁর এক্স হ্যান্ডেলে (টুইটের) ২ এবং ৩ অক্টোবর দিল্লিতে তাঁর রাজনৈতিক কর্মসূচি রয়েছে তাই ৩ তারিখ তিনি হাজিরা দিতে পারবে না। তবে একথা তিনি ইডিকে লিখিত ভাবে জানাননি। কলকাতা হাইকোর্টের বিচারপতি অমৃতা সিনহা ইডিকে বলেছিলেন, ৩ অক্টোবরের তদন্ত প্রক্রিয়া যাতে ব্যাহত না হয় তার জন্য কেন্দ্রীয় তদন্তকারী যথাযথ ব্যবস্থা নিতে হবে।

মঙ্গলবার অভিষেক ও হাজিরার নির্দেশ চ্যালেঞ্জ করে ডিভিশন বেঞ্চে যান। বিচারপতি সৌমেন সেন জানতে চান, অভিষেক ইডির ডাকে সাড়া দিয়েছেন কি না। তাঁর আইনজীবী কিশোর দত্ত জানান, অনেকবার তিনি হাজিরা দিয়েছেন, বিচারপতি বলেন, তাহলে এবারও সাড়া দিন। কিশোর জানান, আজ তাঁর রাজনৈতিক কর্মসূচি রয়েছে। বিচারপতি বলেন, সেটা ইডিকে বলবেন।

আরও পড়ুন; হাজিরা এড়াতে ডিভিশন বেঞ্চের দ্বারস্থ অভিষেক

এদিন আদালতে ইডির আইনজীবী ধীরাজ দ্বিবেদী বলেন, অভিষেক আগামিকাল হাজির হয়ে তদন্তে সহযোগিতা করুন। বিচারপতি সেন অভিষেকের আইনজীবীকে বলেন, আপনার মক্কেল যে আজ হাজিরা দেবেন না তাকি ইডিকে জানিয়েছেন? আইনজীবী বলেন, আজ জানানো হয়েছে। পাল্টা বিচারপতি বলেন, আগে কেন জানাননি? ইডির আইনজীবী জানান, গত ২৭ সেপ্টেম্বর তাঁকে সমন পাঠানো হয়েছে। কিশোর বলেন, যখনই রাজনৈতিক কর্মসূচি থাকে, তখনই অভিষেককে ডেকে পাঠানো হয়। তাঁর আরও অনুযোগ, এই মামলায় ইডি তদন্তকরী অফিসারকেও বদলে দিয়েছে। বিচারপতি বলেন, এটা এই মামলার বিচার্য বিষয় নয়। ইডির আইনজীবী বলেন, আমরা তা নিয়ে আপত্তি করছি না। মামলাকারী কেন আপত্তি করছে? শেষে বিচারপতি জানান, আগামিকাল এই মামলার শুনানি হবে।