Panchayat Election 2023 | নথি বিকৃতি মামলায় তদন্ত থামাতে নির্দেশ সিবিআইকে

কলকাতা: আগামী সোমবার পর্যন্ত পঞ্চায়েতে নথি বিকৃত কাণ্ডে কোনও পদক্ষেপ করতে পারবে না কেন্দ্রীয় তদন্তকারী সংস্থা। শুক্রবার এমনটাই জানালো বিচারপতি অরিজিৎ বন্দ্যোপাধ্যায় এবং বিচারপতি অপূর্ব সিংহ রায়ের ডিভিশন বেঞ্চ। সোমবার দুপুর ২ টয় এই মামলার পরবর্তী শুনানি।

পঞ্চায়েত নির্বাচনে প্রার্থী হতে চাওয়া উলুবেড়িয়া-১ ব্লকের কাশ্মীরা বিবি, ওমজা বিবির মনোনয়নপত্র বিকৃত করার অভিযোগ ওঠে ওই বিডিও-র বিরুদ্ধে। স্ক্রুটিনির পর নাম বাদ পড়ে যায় তাঁদের, যার কারণ হিসেবে তাঁরা নথি বিকৃত অভিযোগ আনে। বিডিওর কাছে এই নিয়ে অভিযোগ জানিয়ে কাজ হয়নি বলেও দাবি করেন তাঁরা। তার পরেই ব্লক উন্নয়ন আধিকারিক (বিডিও)-এর বিরুদ্ধে মনোনয়নপত্র বিকৃত করার অভিযোগ তুলে কলকাতা হাই কোর্টের দ্বারস্থ হয়েছিলেন ওই দুই প্রার্থী। বিচারপতি অমৃতা সিনহা জানিয়েছিলেন, আগামী ৭ জুলাই ওই মামলার তদন্তের রিপোর্ট আদালতে পেশ নির্দেশ দেওয়া হয় সিবিআইকে।

আরও পড়ুন: Panchayat Election | কমিশনের নির্দেশে রুটমার্চ শুরু কেন্দ্রীয় বাহিনীর

কিন্তু এরপর বিচারপতি সিনহার সিবিআই তদন্তের নির্দেশকে চ্যালেঞ্জ করে বৃহস্পতিবার কলকাতা হাই কোর্টের ডিভিশন বেঞ্চে যায় রাজ্য এবং রাজ্য নির্বাচন কমিশন। আইনজীবী কল্যাণ বন্দ্যোপাধ্যায় এই মামলায় দ্রুত শুনানির আর্জি। যার ভিত্তিতে আজ শুক্রবার বিচারপতি সিনহার নির্দেশের উপর আপাতত স্থগিতাদেশ জারি করে ডিভিশন বেঞ্চ।