লিপস অ্যান্ড বাউন্ডসের কর্তাদের সম্পত্তির হিসেবে নিয়ে ফের প্রশ্ন বিচারপতি সিনহার

কলকাতা: লিপস অ্যান্ড বাউন্ডসের (Leaps And Bounds) কর্তাদের সম্পত্তির হিসেবে নিয়ে ফের প্রশ্ন তুলল আদালত। এ ব্যাপারে সোমবার বিকেলেই ইডি এবং সিবিআই আধিকারিকদের এজলাসে হাজির থাকার নির্দেশ দিলেন কলকাতা হাইকোর্টের (Calcutta Highcourt) বিচারপতি অমৃতা সিনহা। বিচারপতি বলেন, ২১ সেপ্টেম্বর শুনানির সময় ইডি যে সম্পত্তির হিসেবে পেশ করছে তা নিয়ে আমার কিছু প্রশ্ন রয়েছে। তাই কেন্দ্রীয় তদন্তকারী সংস্থার আধিকারিকদের কাছ থেকে ব্যাখ্যা চাই। বিচারপতি বলেন, সিটের প্রধান অশ্বিন শেনভি থাকলে ভালো হয়। নাহলে অন্য কোনও উচ্চপদস্থ অধিকারিককে হাজির থাকতে হবে। আজ বিকেল সোয়া চারটে ফের এই মামলার শুনানি হবে।

উল্লেখ্য গত বৃহস্পতিবার ফাইল ডাউনলোড কাণ্ডে ইডি’র বিরুদ্ধে পুলিশ কঠোর ব্যবস্থা নিলে হাইকোর্ট হস্তক্ষেপ করবে। বলে জানিয়ে ছিলেন বিচারপতি অমৃতা সিনহা। এর আগে ফাইল ডাউনলোড বিতর্কে ইডি আদালতকে আশ্বাস দিয়েছিল, ওই ফাইলগুলি অভিষেক বন্দ্যোপাধ্যায়ের বিরুদ্ধে কাজে লাগানো হবে না। তার পরেও কলকাতা পুলিশ ইডির বিরুদ্ধে সাইবার ক্রাইম থানায় জেনারেল ডায়েরি করে। সেই সূত্রেই ইডি রক্ষাকবচ চেয়ে আদালতে আসে। কেন্দ্রীয় তদন্তকারী সংস্থার অভিযোগ, তদন্তে ব্যাঘাত ঘটনার জন্যই কলকাতা পুলিশ এসব কাজ করছে। এদিন আদালত ইডিকে সরাসরি রক্ষাকবচ না দিলেও জানিয়ে দিয়েছে, পুলিশ ইডির বিরুদ্ধে ব্যবস্থা নিলে তারা হস্তক্ষেপ করতে বাধ্য হবে।

আরও পড়ুন: ফাইল ডাউনলোড নিয়ে ইডির বিরুদ্ধে কড়া ব্যবস্থা নয়, বলল আদালত

লিপস অ্যান্ড বাউন্ডসে (Leaps and Boundes) ইডি তল্লাশি চালানোর সময় কেন ১৬ টি ফাইল ডাউনলোড করা হল, সেই নিয়েই কেন্দ্রীয় তদন্তকারী সংস্থার বিরুদ্ধে তদন্ত শুরু করছে পুলিশ। যদিও ওই ১৬ টি ফাইলে কী তথ্য রয়েছে তা ইতিমধ্যেই পেশ করা হয়েছে আদালতে। কিন্তু তার পরেও ইডির পিছু ছাড়ছে না পুলিশ। ইডির অভিযোগ, লিপস অ্যান্ড বাউন্ডস সংক্রান্ত প্রেস বিজ্ঞপ্তিতে অভিষেকের নাম উল্লেখ করার পরেই বিপত্তি বাড়ে।